Karsten Nonbo (V), 1998-04-14:
Jeg vil meget gerne pointere, at landbrug og dyrevelfærd ikke er hinandens modsætninger.
Det kan man somme tider godt få en mistanke om, når der fremsættes et lovforslag som dette.
Jeg tror godt, at landbruget kan en del selv, og landbruget er godt på vej.
Det er sådan i dag, at 2/3 af renoveringer og nybygninger af sostalde indrettes til løsgående søer.
Det skønnes, at 40 pct. af søerne vil være løsgående i år 2002, og 75 pct. af staldene med løsgående søer anvendes der strøelse i, så landbruget er godt på vej.
Men Venstre går selvfølgelig ind i debatten om dyrevelfærd med et meget åbent sind, og vi hilser enhver regel velkommen, som giver bedre dyrevelfærd.
Venstre er nemlig for dyrevelfærd, og det gælder dyrevelfærd over hele kloden.
Det, som måske kan bekymre mig lidt i denne debat, er, at der er en tendens til hastværk i forbindelse med dette lovforslag.
Nu skriver justitsministeren ganske vist, at det skal fremsættes igen i begyndelsen af den kommende samling, og det formilder mit hjerte lidt.
Jeg er bekymret over den korte høringsfrist, som det også bliver påpeget i høringssvaret fra Det Veterinære Sundhedsråd.
Der er nemlig kun kommet svar fra 8 ud af 18 høringsberettigede.
Nu er det sådan, at der ikke er nogen svarpligt, men jeg kunne godt forstille mig, at man ikke har haft tid til at debattere lovforslaget ordentligt igennem. Desuden har jeg bemærket en indsigelse fra Landbrugsraadet, som skriver, at det er af afgørende betydning for erhvervet, at regler på dyreværnsområdet vedtages på EU-niveau og ikke på nationalt niveau, og det er jeg helt på linje med.
Jeg må sige, at jeg under valgkampen har beskyldt regeringen for at være mere katolsk end paven på bl.a. miljøområdet og i forhold til børnearbejde.
Derfor skal vi igen se på dyrevelfærden, og vi skal se på den under ét på hele kloden.
Vi skal ikke gøre vores eksporterhverv til genstand for erhvervseksport ved at stille ulige krav i forhold til andre EU-lande.
Her er en mulighed for, at Danmark kan blive et foregangsland med henblik på en fælles dyrevelfærd i hele EU's område. Jeg vil også sige, at det er en meget detaljeret regulering af båsenes areal, der ligger i forslaget, og i den anledning vil jeg spørge: Kommer der lige så detaljerede beregninger af den økonomiske konsekvens for landbruget?
Landbrugsraadet har påpeget et driftstab på omkring 180 mio. kr. årlig.
Jeg mener, at der skal ligge en beregning, før vi går ind i detaljer i forslaget.
Det skal vi være glade for, og det vil Venstre selvfølgelig bakke op om.
Til gengæld må Folketinget undlade at sende skiftende signaler til landbruget om, hvad der er godt, og hvad Folketinget vil.
Derfor ser jeg frem til, at vi får en grundig udvalgsbehandling af denne sag, og at vi afventer høringssvarene og tager dem alvorligt, når de kommer.
Herunder må jeg også påpege, at der er en indsigelse fra Miljø- og Energiministeriet vedrørende dybstrøelse, hvor der er større ammoniakfordampning og risiko for efterfølgende udvaskning af kvælstof til skade for miljøet.
Der kører i øjeblikket forsøg på dette område i Foulum, og derfor skal vi afvente et svar herfra, inden vi går tilbage til total løsdrift.
Dyrevelfærd og miljø behøver heller ikke blive hinandens modsætninger.
De kan godt gå i spænd sammen.